Каб мець права насіць ганаровае званне “Студэнт года — 2016”, маладым людзям неабходна было справіцца са шматлікімі конкурснымі выпрабаваннямі. Арганізатары падбіралі заданні такім чынам, каб ацаніць усе якасці і ўменні ўдзельнікаў. Завочна на суд журы студэнты прадстаўлялі партфоліа ўласных дасягненняў у сферы навуковых даследаванняў, грамадскага жыцця, культуры і спорту, відэаролік “Я — студэнт!”, свае сацыяльныя праекты. А пасля на сцэне дэманстравалі творчыя таленты і інтэлектуальныя здольнасці.